Serenissimo domino suo Ludovico, Dei gratia Francorum regi, H[ugo] Prul[iacensis] abbas, temporalis regni prosperitatem et aeterni perpetuam felicitatem. Suggerimus regiae majestati vestrae, quod nuper cum domino Henrico de Pisa cardinali locuti sumus, ibique inter alia incidit sermo de ecclesia quam apud Sanctum Portum aedificatis. Et visum est domino Henrico cardinali, et caeteris, qui ibi erant, et abbati de Eleemosyna, Philippo, quod eidem domui esset utilitas magna, et regiae majestati grandis honorificentia, si in illo opere, quod rex construit, dominus papa aliquod altare consecraret, vel benedictionem faceret. Dominus vero Henricus nobis promisit quod, si vobis placeret, ipse dominum papam illuc private deduceret. Si igitur majestati vestrae placeret, dominus papa voluntatem vestram libenter in hoc adimpleret. Vale.